ઝંડુ ભટ્ટજીનો જન્મ જામનગરના પ્રશ્નોતરા નાગર પરિવારમાં વિક્રમ સંવત ૧૮૮૭ના વૈશાખ સુદ ૫ ને રવિવારના રોજ થયો હતો. પાંચ પુત્ર અને ચાર બહેનોમાં ભટ્ટજી સહુથી મોટા હતા. તેમના પિતાનું નામ વિઠ્ઠલ ભટ્ટજી અને માતાનું નામ સૂરજકુંવર હતું. ઝંડુ ભટ્ટજીના પિતા જામનગરના રાજા જામ રણમલના રાજવૈદ હતા. ’હાદાવેદા’ ના નામે ઓળખાતા તેમના પૂર્વજો લગભગ ત્રણસો-ચારસો વર્ષ પહેલા પશ્ચિમ કાઠિયાવાડના ‘છોટા કાશી’ ગણાતા જામનગરમાં આવી નિવાસ કરેલો.